**John Francis Davis**

John sa narodil 22. januára 1920 ako tretie dieťa do rodiny obuvníka Anthonyho Davisa a Marthy Davisovej. Johnovi súrodenci, dvojičky Dennie a Miron, boli o trinásť rokov starší a v mnohom boli Johnovi inšpiráciou. Rodine sa začiatkom 20-teho storočia darilo, Johnovi súrodenci obaja študovali na Princeton High School a po jej ukončení sa Dennie zamestnala vo Philadelphii a Miron ďalej študoval nové technológie v strojárstve. Po ukončení štúdia sa nakoniec zamestnal v úspešnej spoločnosti International Business Machines. Veľká hospodárska kríza zasiahla aj jeho rodinu, ale vďaka obetavosti rodičov mohol John študovať na Trenton Central High School, kde v roku 1938 promoval a následne sa zamestnal ako účtovník vo firme IBM, kde pôsobil aj jeho starší brat Miron. Práca ho však nijak nenapĺňala a po pol roku sa rozhodol, že skúsi to, čo ho od detských čias najviac lákalo – armádu.

Vstúpil do radov národnej gardy štátu New Jersey a odtiaľ sa ako dobrovoľník v júli 1940 prihlásil do radov 29-teho pešieho regimentu vo Fort Benning v Georgii, z ktorého sa formovala prvá provizórna výsadková jednotka v US Army, spadajúca pod Airborne Command, ktorej velil major generál William C. Lee. V tejto jednotke absolvoval základný parašutistický výcvik, kde počas druhého cvičného zoskoku 29-eho septembra 1940 utrpel komplikovanú zlomeninu členka a vo výcviku mohol pokračovať až od mája 1941. Vďaka jeho húževnatosti a dobrým výsledkom mu bolo umožnené, aby sa 5. októbra 1941 prihlásil do novovzniknutého 504-tého výsadkového bataliónu. Výcvik aj naďalej prebiehal na základni Fort Benning a jeho jednotka bola 24.2.1942 reorganizovaná ako druhý batalión 503-ho regimentu výsadkovej pechoty a 21.3.1943 včlenená oficiálne pod velenie Airborne Command. 29.3.1942 prebehla relokácia 2/503 PIR do Fort Bragg v Severnej Karolíne, kde pokračoval špeciálny parašutistický výcvik až do 5.6.1942, keď celá jednotka opustila Spojené štáty.

10.6.1942 priplával 2/503 PIR do Glasgowu a bol dislokovaný v Chilton Foliat. Výcvik pokračoval aj na britskej pôde a to spolu s prvou britskou výsadkovou brigádou, ktorá si neskôr vyslúžila prezývku Rudí diabli. 2.11.1942 bola jednotka opäť reorganizovaná a premenovaná na 2-hý batalión 509teho regimentu výsadkovej pechoty a 7.11.1942 začalo pre 556 výsadkárov z 2/509 PIR ich bojové nasadenie v druhej svetovej vojne, keď absolvovali svoj prvý bojový zoskok v rámci operácie Torch v severnej Afrike...

**Peter Joe Nash**

Narodil sa 5. novembra 1921 v Chicagu, Illinois do rodiny uhorských imigrantov. Otec bol filmový kameraman a technik v známom chicagskom štúdiu “Essanay Studios”, kde spolupracoval s takými velikánmi ako G.M. Anderson a Charlie Chaplin. Po prvej svetovej vojne začala filmová produkcia v Chicagu pomaly, ale isto, upadať a všetky veľké štúdia sa začali sťahovať do nového centra americkej filmovej industrie v Hollywoode - rodina Nashovcov prišla o živobytie. Po krachu burzy v roku 1929 upadla do ešte väčších finančných problémov. Petrov veľký sen, po absolvovaní St Patrick's High School, začať štúdium histórie na University of Chicago, sa tým pádom rozplynul. Jeho brat, Martin, začal byť aktívny v Chicagskom podsvetí a stal sa komplicom Chicagskeho "Outfitu" pod vedením bossa Tonyho Accarda. Peter v Chicagu už nevidel svoju budúcnosť a v roku 1940 sa na vlastnú päsť odsťahoval do Denveru, kde sa mu podarilo získať miesto v novovznikajúcej fabrike na muníciu “Denver Ordnance Plant”. Práca ho ale nenapĺňala, začiatkom roka 1941 sa preto prihlásil do Coloradskej národnej gardy. Ako jej príslušník sa podieľal na ostrahe novovzniknutej leteckej základne "Lowry Air Force Base". Tu prichádzal každý deň do kontaktu s leteckou technikou, ktorá ho natoľko zaujala, že pár mesiacov po vstupe Spojených Štátov do vojny sa dobrovoľne prihlásil k novovznikajúcemu 509th PIR vo Fort Bragg, NC.

**Thomas J. Holes**

Thomas pochádza z chudobnej východoeurópskej rodiny, ktorá v roku 1920 emigrovala do Alabamy v Amerike, za rodinou matky. Narodil sa 22. decembra 1921 ako najmladší syn manželov Josepha a Ann Holes a od útleho veku bol v dôsledku otcovej výchovy vedený k judaizmu. Thomas mal jedného staršieho brata, ktorý tri roky po emigrácií do Ameriky zomrel na týfus. Táto tragická udalosť zanechala v celej rodine hlbokú jazvu. Otec Thomasa pracoval ako pilot práškovacieho lietadla pre miestnych roľníkov a mama bola krajčírka na voľnej nohe s domácim krajčírstvom. Aj napriek tomu, že Thomas navštevoval miestnu elementary school a neskôr Locust Fork High School, rodičia ho vzdelávali aj v domácom prostredí, pretože ho chceli adekvátne pripraviť na univerzitné štúdium. Thomas mal však iné plány. Jeho veľkým snom bolo stať sa pilotom, rovnako ako jeho otec, ktorého pri jeho práci s nadšením pozoroval od útleho detstva. Práve preto, po ukončení high school v roku 1939, na veľké sklamanie rodičov, viedli jeho prvé roky do Sumpter Smith Air National Guard Base v Birminghame, kde sa chcel pridať k letectvu národnej gardy. Bol však odmietnutý v dôsledku nesplnenia kritéria adekvátneho zraku. Aj napriek tomu zostal v národnej garde a svoj výcvik záložného vojaka absolvoval vo Fort McClellan počas leta 1939. Následne nastúpil na University of Alabama, katedra chémie. V roku 1940, po roku štúdia na vysokej škole, bol v auguste povolaný späť do služby na 12 mesiacov potom, ako Amerika vstúpila do vojny. Rok na to podal žiadosť o preloženie do novo formujúcej jednotky, známej ako 504th PIB vo Fort Benning. Jeho žiadosť bola schválená, najmä ako kompenzácia za nevydarenú kariéru letca.

**Harvey Stevens Sutherland**

Narodený 16. decembra 1924. Syn Carlosa Harvey a Pauline Sutherland. Mama bola cukrárka, ale po narodení posledného dieťaťa sa už nemohla kvôli zdravotným problémom vrátiť do práce a zostala doma. Otec bol kamenár s malou lokálnou firmou. Veľká hospodárska kríza zasiahla tvrdo aj túto rodinu a v ich životoch nastali obdobia, kedy nemali v blízkej budúcnosti žiadnu istotu. Harvey mal o rok staršiu sestru Christine a o 6 rokov mladšieho brata Josepha. Obaja rodičia boli kresťania – katolíci. Matka deti často brávala do miestneho katolíckeho kostola St. Maria Goretii a vychovávala ich v kresťanskom duchu. To výrazne poznačilo Harveyho pohľad na život a jeho hodnoty. Základné aj Stredné (Wakefield High School) vzdelanie ukončil vo svojom rodnom meste. Popri strednej škole často brigádoval na stavbách rodinných domov, keďže ho veľmi bavila práca z drevom. Taktiež veľmi rád vo svojom voľnom čase jazdil na bicykli a dokonca sa viackrát zúčastnil aj lokálnych pretekov. Nebol to bežný šport v tej dobe. Po vstupe do armády začal túžiť ihneď ako USA vyhlásilo vojnu Japonsku. Vekové požiadavky však nespĺňal. V júni 1943, po skončení štúdia, vo veku 18 rokov nastúpil, aj proti veľkému maminmu protestu, do armády. Keďže disponoval veľmi dobrým zdravotným stavom a tiež fyzickými predispozíciami zo športovania a práce v stavebníctve, v lokálnom regrutačnom centre mu bolo ponúknuté miesto medzi výsadkármi. Keďže žold u výsadkárov bol dvojnásobne vyšší, neváhal. Prípravy na prevelenie do Európy podstúpil vo výcvikovom stredisku Fort Polk v Louisiane.

**Daniel Uland**

Daniel sa narodil 31. mája 1907 na Aljaške, v meste Juneau, prisťahovalcom z Horného Uhorska, ktorí prišli skúsiť šťastie v tomto banskom meste. Aby to mali ľahšie, zmenili si mená na Fred a Dana Uland. Daniel navštevoval Elementary school v Juneau, ale keď sa narodil jeho mladší brat Mathew, presťahovali sa bližšie do štátov a to do Olympie, hlavného mesta štátu Washington. Tam pokračoval v štúdiu na Olympia High School. Po ukončení sa chcel pridať k jeho otcovi do údržby v pivovare Olympia Brewing Company, ale keďže ho na čas zavreli, prihlásil sa do Camp Lewis neskôr Fort Lewis. Najskôr prešiel základným výcvikom, kde sa mu darilo v streľbe. Hlavné zameranie mal zo školy ako Engine Mechanik, rozšíril si školeniami aj Driving Licence na trucky a traktory. Po otvorení letiska Tacoma Field, v marci 1930, sa tam nechal preradiť, kde prešiel preškolením na leteckého mechanika a tak spoznal pre neho novú časť armády. A nielen tú, ale spoznal tu aj Susanne Albert (10.07.1912), ktorá pracovala vo vojenskej kuchyni a 12.04.1932 si ju zobral za ženu. Spolu mali dve deti, 14.10.1933 sa im narodil syn William Uland a 19.05.1939 aj druhý syn, Philip Uland. Vo februári 1938 bolo letisko prevedené na federálnu vládu a tak sa rozhodol vstúpiť do armady, čo sa mu podarilo v pondelok 06.06.1938. (Tacoma Field, Fort Lewis, Washington). S príchodom 17th Bombarder Group sa začlenili do opráv aj bombardéry B-18 Bolo, neskôr aj B-25 Mitchell. Po napadnutí Pearl Harboru sa rozhodol aktívnejšie pripojiť do boja, tak posielal rôzne žiadosti na zaradenie k výcviku bojových jednotiek. Problémom bol jeho vysoký vek, ako aj problémy s nadriadenými, ktoré mu spôsobovala aj skutočnosť, že bol stále v hodnosti Private. Nakoniec sa mu to podarilo až 15. júla 1944 pod 596th Pcht. Combat Engineer Company, ako súčasť 509th Parachute Combat Team pre pripravovanú operáciu Anvil-Dragoon.

**Jack Armstrong**

Jack sa narodil 24. októbra 1915 v Houston, Texas. Jeho otec bol luteránskym vojenským kňazom počas Prvej svetovej vojny vo Francúzsku. Matka bola profesorkou dejín na Houstonskej univerzite v Texase. Štúdiá absolvoval vo svojom rodnom meste Houston.

Jack pochádza z rodiny veteránov. Jeho starý otec bol Texas ranger, ktorý strážil hranicu Texasu a bojoval proti mexickým banditom v rokoch 1871-1875. Prastarý otec bol konfederačný vojak. Jeho európski predkovia boli v prvej vlne kolonizátorov Texasu a bojovali za nezávislosť Spojených štátov.

Z jednej strany bol ovplyvnený vojenskými príbehmi svojho starého otca, z druhej strany príbehmi o prastarom otcovi. Tieto príbehy ovplyvnili malého Jacka natoľko, že jeho veľkým detským snom sa stalo študovať na West Pointe a stať sa dôstojníkom americkej armády. Od detstva sa tiež učil strieľať z rôznych zbraní a postupne sa zameral na športovú streľbu a podarilo sa mu vyhrať niekoľko súťaží. Druhá časť jeho osobnosti bola silno ovplyvnená vierou a nutkaním zasvätiť svoj život kňazskému povolaniu.

V roku 1934 sa rozhodol začať študovať teológiu na Luteránskej Univerzite vo Philadelphii, ktorú ukončil v roku 1939. Po štúdiu sa však rozhodol, že do kňazského povolania predsa nenastúpi a rozhodol sa pracovať ako novinár. Po útoku na Pearl Harbor sa spolu s bratom dobrovoľne prihlásili do armády...

**Philip Bones**

Philip sa narodil 17. mája 1921 do rodiny zubnej lekárky a obchodníka. Má o 4 roky staršieho brata, ktorý slúži v US Navy. Svoje detstvo strávil na predmestí Chicaga, v Bolingbrook, kde zostal až do ukončenia strednej školy (Bolingbrook High). Doma mala Philipova rodina veľkú zbierku šelakových platní, už od malička mal prístup k hudbe a neskôr, popri škole, sa venoval hre na klavíri a klarinete. Keď sa presťahoval do mesta tesne pred začiatkom vojny, toto hobby mu značne pomohlo, keďže sa u jeho rodičov vyskytli zdravotné problémy a ich finančná situácia sa rapídne zhoršila. V Chicagu si našiel priateľku, neskôr snúbenicu, s ktorou žil do roku 1942. Ťažký rozchod a ním zapríčinená túžba po zmene, boli kľúčové faktory jeho vstupu do armády. Pôvodne sa chcel pridať k USMC, no rodinný známy mu odporučil lepšie platenú kariéru výsadkára a oboznámil ho s 503rd PIR. V Apríli roku 1942 odišiel do Severnej Karolíny a zahájil svoj výcvik.

**Philip Dugovic**

Philip sa narodil 31. marca 1924 ako štvrtý z piatich synov do rodiny Rudolfa Dugovica a Dariny Kramárovej. Jeho rodina emigrovala do Austinu v Texase zo strednej Európy po skončení prvej svetovej vojny. Jeho otcovi sa spočiatku darilo ako vedúcemu malého obchodu, ale po začiatku hospodárskej krízy o prácu prišiel. Po dlhších problémoch nájsť si prácu, sa jeho otec zamestnal ako strážnik. Toto obdobie bolo pre rodinu náročné, ale prežili ho v zdraví. Mladého Philipa odmalička zaujímala príroda a história, no toto však nebolo niečo, čo si mohol dovoliť študovať. Aj napriek zlej rodinnej situácií nadobudol vzdelanie a odkedy mohol, privyrábal si v rôznych dielňach a na staveniskách. Tu sa prejavil jeho nový záujem o elektrotechniku a strojné inžinierstvo. Následne popri práci študoval elektrotechniku. Po útoku na Pearl Harbor sa chcel prihlásiť do armády, ale kvôli nízkemu veku nebol prijatý a musel čakať do svojich 18. narodenín. Do armády bol prijatý 31. marca 1942. Armáda ho fascinovala novými technológiami a možnosťou vidieť svet, preto sa prihlásil k výsadkárom zo 2nd battalion 503rd PIR vo Fort Bragg, kam bol vďaka dobrej fyzickej kondicii a znalostiam z elektrotechniky prijatý a pridelili ho k radistom. Vo Fort Bragg sa Philip dlho neohrial, keďže jednotka bola 5. júna 1942 relokovaná zo Spojených štátov do Veľkej Británie. Tu sa pre Philipa začalo jeho veľké zámorské dobrodružstvo...

**Paul Ford**

Paul Ford sa narodil 1. mája 1907 v Chicagu, Illinois. Bol jedináčikom v rodine Fordovcov. Jeho rodičia Paul a Lilly mali malú farmu na predmestí West Chicaga. Paul Ford sr. bol aj šoférom a doobeda počas pracovných dní rozvážal mäsové výrobky do rôznych mäsiarstiev v meste. Paul prežil detstvo na farme rodičov a ako aj každý chlapec, na uliciach Chicaga. Paulovi rodičia dbali o jeho vzdelanie a preto ho poslali na Reinberg elementary school. Jeho priemerné známky zabezpečili bezpečný postup na J. Sterling Morton High School vo West Chicagu. Rodina Fordovcov spočiatku odolávala náporu krízy, ale koncom Paulovho štúdia boli nútený farmu predať a odsťahovať sa do South Chicaga. V roku 1927, po úspešnom ukončení strednej školy, chcel Paul vstúpiť do armády, ale odvodová komisia ho kvôli vpadnutému hrudníku odmietla. Na život v Chicagu bolo potrebné generovať značný obnos dolárov a mladý Paul nemohol ostať rodičom na obtiaž. Začal ako podomový predajca predávať vysávače, poistenia a iné veci. Takto sa pretĺkal Chicagom 6 rokov, až kým nestretol lásku svojho života, Barbaru. Oženil sa a začal robiť kostolníka v protestantskom kostole v North Chicagu. Čím ďalej tým viac sa začal zaoberať vierou až sa dohodol s cirkevným zastupiteľstvom, že mu preplatia štúdium na prestížnom Teologickom seminári v Chicagu. Vo štvrtom ročníku štúdia zaútočili Japonci na Pearl Harbor. Paul chcel narukovať ako kaplán, ale po ukončení štúdií musel odslúžiť ešte tri roky v civile. V roku 1942 armáda poľavila z predošlých nárokov na odslúžený čas a Paul vstúpil do armády ako protestantský kaplán.

**Patrick Ford**

Narodený 8. mája 1920. Syn Jacka Forda a Elizabeth Mitchell. Jeho mama bola čašníčka a otec bol predákom na stavbe. Mal dvoch súrodencov, o 15 rokov mladšiu sestru a o 18 rokov mladšieho brata. Základnú školu vychodil v Ashmont, Massachusetts, a strednú školu technickú navštevoval v Everette, Massachusetts. Popri strednej škole často brigádoval na parkoviskách Bostonu, kde parkoval autá. Práca ho bavila, nakoľko ho veľké mohutné automobily fascinovali. Taktiež hrával baseball pre lokálny klub, s ktorým vyhrali niekoľko pohárov. Odmalička rád čítal knihy s vojenskou tematikou a nič spojené s armádou mu v jeho meste neuniklo. Po skončení strednej školy jeho kroky viedli priamo do regrutačného centra. Potreby armády, ho vďaka dobrému fyzickému stavu priradili k novovznikajúcej časti armády a to k výsadkárom.

**Lewis Michaels**

Lewis Michaels sa narodil 7. októbra 1924 do rodiny otca Carla Michaelsa a matky Andrei Brown. Jeho mama bola sekretárka a otec bol mechanik. Ťažba ropy a zemného plynu zabezpečovala prácu nemálo rodinám v Texase. Rodičia Lewisa neboli výnimkou. Obaja pracovali pre Standard Oil Co.. Nakoľko nemal súrodencov, rodičia mu mohli venovať o niečo väčšiu pozornosť. Základnú školu vychodil v Irvingu a strednú školu technickú navštevoval v Arlingtone v štáte Texas. Obľuboval knihy Julesa Verneho a partičku baseballu s kamarátmi, ktorú nikdy neodmietol. Akonáhle mu to postava a vek dovoľovali, začal pomáhať otcovi pri opravách rozličných zariadení používaných pri ťažbe a spracovaní ropy. Z pohľadu chlapca bola ale práca s otcom často k nevydržaniu a pokúšal sa tieto aktivity obmedzovať. Nabral ale veľa skúseností, ktoré následne zúročoval v rozličných prázdninových robotách a po ukončení štúdia ako mechanik ťažkých zariadení na stavbách. V roku 1941 už boli Spojené štáty vo vojne. Kolektívna nálada, ktorá prevládala aj v kruhu jeho kamarátov, ho viedla k tomu, aby narukoval. Ruku k dielu sa dalo priložiť aj na domácej pôde, roboty bolo veľa. Lewis si bol ale stopercentne istý, že chce ísť bojovať a nikto by mu to nebol schopný vyhovoriť. Odvodovej komisii o svojom veku klamal, a tak sa mu úspešne podarilo dostať sa do ozbrojených síl.

**James Newmann**

James Newmann, narodený 8. nája 1917 vo Phoenixe, Arizona. Bol druhým dieťaťom Jamesa Newmanna a Julianny Czenkeddy. Má sestru Jill, ktorá je o 5 rokov staršia od svojho mladšieho brata. Počas študií si vybudoval vzťah k športu a to hlavne k behu a boxu. Vo vytrvalostnom behu reprezentoval školu vo veku od 16 do 18 rokov. Po ukončení štúdia chvíľu cestoval po štátoch. Následne sa vrátil do rodného Phoenixu a pracoval v autoservise. Po útoku na Pearl Harbor dlho rozmýšľal, či sa má prihlásiť do armády. Nakoľko bol dobrodružný typ a pociťoval potrebu ochrániť vlasť, prihlásil sa k ozbrojeným silám. Armádne chodníčky ho nakoniec zaviedli k výsadkovému vojsku, kde mohol využiť svoju silu a rýchlosť .

**Mathew Pinecone**

Narodený 21.Decembra 1914., bol druhým dieťaťom Milana Pineconeho a Renaty Tomascikovej. Pochádzal z dobre situovanej rodiny, keďže jeho otec pracoval ako poisťovací agent a o prácu ani peniaze nikdy nemali núdzu, čo bolo v časoch veľkej hospodárskej krízy výnimočné. Vďaka tomu mohol ísť študovať na prestížnu Lincoln High School v Portlande, na ktorej študoval ekonómiu aj jeho brat, Marc. Počas štúdia sa snažil osamostatňovať a privyrábal si sezónnymi prácami na poliach, ako výčapník v baroch alebo ako umývač riadov. Počas štúdii si vybudoval vzťah k športu, a to hlavne k plávaniu, v ktorom dokonca reprezentoval opakovane aj svoju školu. Po štúdiách sa rozhodol pre vojenskú kariéru a nasledoval tak svojho brata. Prihlásil sa k oregonskej 41 pechotnej divizii, kde slúžil aj s bratom až do roku 1941, keď sa začalo formovať výsadkové vojsko, ktoré ho veľmi zaujalo a preto neváhal a požiadal o prevelenie do Fort Benning, kde začala jeho kariéra výsadkára...

**Michael E. Lyar**

Michael E. Lyar sa narodený 6. mája 1920 v Bostone. Tesne po narodení sa s rodičmi presťahoval do Philadelphie. Otec bol baník a matka žena v domácnosti. Bol jedináčik a preto bol ako dieťa v rámci možností rozmaznávaný. Základnú školu absolvoval vo Philadelphii v časti Manayunk. Po skončení základnej školy putoval do inej štvrti na Avenue of the Arts, kde začal študovať za kuchára. Po absolvovaní dvoch rokov sa rozhodol školu zanechať. Podarilo sa mu zamestnať sa v miestnej čínskej reštaurácii ako umývač riadov. Majiteľ a zároveň kuchár si všimol, že Michael je šikovný, preto mu ponúkol miesto jeho pomocníka. Touto cestou vedel pomôcť rodine, ktorá sa nachádzala v ťažkej finančnej situácii, do ktorej sa dostali vďaka kríze. Počas svojho dospievania armádu vôbec neregistroval, skôr ho zaujímali dievčatá, na ktoré v baroch so svojím najlepším kamarátom Jimom počas dlhých večerov natrafili. Kamarát Jim ho neustále lanáril, aby spolu narukovali do štátnej služby. Po tragickej smrti svojho kamaráta, ktorého zastrelili na ulici, sa rozhodol, že splní posledné želanie Jima a do armády narukuje.

**John Zich**

Narodil sa 8. decembra 1914 v meste Billings, Montana. Jeho rodičia, Martin Zich a Anna Zich, neé. Praskach, emigrovali z Rakúsko-Uhorska do Spojených štátov. Vyrastal na otcovej farme neďaleko mestečka Hardin v štáte Montana, kde trávil čas v prírode s deťmi z neďalekej indiánskej rezervácie Crowov. V tom čase to spôsobovalo spoločenskú stigmu, ktorá neskôr ovplyvnila jeho výber povolania. Strednú školu West High School v meste Billings, Montana, ukončil s výborným prospechom, no miesto akademických cieľov si zvolil kariéru v ochrane prírody, čo viac vyhovovalo jeho introvertnej povahe. Pomáhal zakladať prvý národný park v Montane neďaleko Billingsu, kde sa neskôr stal jedným z miestnych správcov (ranger). Po vypuknutí vojny sa najskôr prihlásil ako inštruktor prežitia v prírode, no po návrhu priateľa sa koncom roka 1942 prihlásil do novovznikajúcej výsadkovej pechoty. Chcel zistiť, či na to má. Zjavne mal...

**Susanne Jopek**

Susanne Jopek sa narodila 25. augusta 1921 v meste East Hampton na Long Islande, New York. Otec, Joseph Jopek, pracoval v miestnej mliekarni zatiaľ čo matka Ann pracovala vo vychýrenej cukrárni v centre mesta. V roku 1924 sa im narodil syn, ktorému dali meno Matthew. Susanne spolu s bratom študovali na miestnej škole a neskôr pokračovali v štúdiu na East Hampton High School. V detstve a mladosti trávili veľa času u starých rodičov v čarovnom mestečku Montauk nazývanom aj „The End“, keďže ide o najvýchodnejšiu časť polostrova a štátu New York. Montauk bol a stále je známy najmä vďaka majáku z roku 1796 a nádherným plážam v okolí.

Po absolvovaní školy sa Susanne zamestnala ako asistentka v miestnej účtovníckej firme. Zatiaľ čo život v USA plynul pokojne, Európa bola od roku 1939 dejiskom brutálneho vojnového konfliktu. Avšak situácia sa razom zmenila, keď dňa 7. decembra 1941 Japonsko nečakane zaútočilo na Pearl Harbor. USA tak oficiálne vstúpili do druhej svetovej vojny. Po týchto udalostiach bol v roku 1942 v Montauku (južne od známeho majáka) zriadený Camp Hero, ako súčasť siete pobrežnej obrany, ktorá mala chrániť americké pobrežie pred narastajúcou hrozbou útoku nacistického Nemecka.

Koncom júna 1942 sa Susanne v miestnych novinách dočítala o tom, ako sa 13. júna 1942 podarilo nemeckej ponorke U-202 vysadiť skupinu štyroch špeciálne vycvičených nacistických agentov na Long Islande neďaleko Montauku (v rámci operácie Pastorius, Hitlerov plán útoku na USA zvnútra). Títo sabotéri boli vybavení veľkým množstvom výbušnín a zápalných bômb, ktoré zakopali na pláži. Následne nastúpili do vlaku a vydali sa smerom do New Yorku. Avšak ešte predtým museli títo agenti vyriešiť drobný problém, keďže nepočítali s tým, že nad ránom narazia na pláži na hliadkujúceho člena pobrežnej stráže, Johna Cullena. Ten toto stretnutie okamžite oznámil svojim nadriadeným. Pobrežná hliadka zakrátko objavila výbušniny a nemecké uniformy zahrabané v piesku. O tejto udalosti bola upovedomená FBI, ktorá spustila pátranie po štyroch podozrivých sabotéroch. Medzitým sa však niektorí členovia nacistickej skupiny rozhodli sami kontaktovať FBI. Krátko na to Američania zadržali všetkých agentov, ktorí boli následne postavení pred vojenský súd a obvinení z tajného páchania sabotáže. Takéto správy a celková situácia vo svete znepokojovali Susanne každým dňom čoraz viac a čím ďalej, tým častejšie premýšľala, čo prinesie neistá budúcnosť nielen jej a rodine, ale celej krajine.

Medzičasom Kongres schválil zriadenie ženského armádneho pomocného zboru (WAAC), ktoré bolo zákonom ustanovené dňa 15. mája 1942. Zbor bol neskôr v júli 1943 transformovaný na ženský armádny zbor (WAC), kedy sa stal súčasťou americkej armády. Hlavnou myšlienkou bolo nasadenie žien do nebojových vojenských pozícií, vďaka čomu mohli uvoľniť mužov potrebných v boji. Susanne bola touto myšlienkou nadšená, keďže v nej videla jedinečnú príležitosť ako prispieť k vojnovému úsiliu svojej krajiny, preto sa po dosiahnutí svojho 21. roku života rozhodla vstúpiť do armády a pridať sa k ostatným ženám odhodlaným slúžiť vlasti. A tak absolvuje základný výcvik v prvom výcvikovom centre pre WAAC, vo Fort Des Moines v štáte Iowa...

**Helen Elizabeth Reed**

Helen sa narodila 20.1.1919 v malom mestečku Kalispell v severozápadnej Montane. Jej otec, Henry Reed, pracoval ako bankár vo First National Bank a matka Mary pracovala ako knihovníčka vo verejnej knižnici. Helen bola ich jediné dieťa, preto jej rodičia mohli poskytnúť všetku svoju lásku a starostlivosť. Základnú aj strednú školu vychodila v rodnom Kalispelli. Od útleho veku prejavovala záujem o literatúru a dejiny, veľa času trávila s hlavou v knihách a myšlienkami v rôznych historických obdobiach. Veľký vplyv na to mala aj jej matka Mary, ktorá svoju dcéru často nosila so sebou do práce. Táto jej láska k histórii sa prejavila aj vo výbere jej budúceho povolania. V roku 1937 začala navštevovať MSU(Montana State University) v Bozemane, MT. Svoje štúdium úspešne ukončila v roku 1941 získaním bakalárskeho titulu z anglického jazyka a histórie. Po ukončení vysokoškolských štúdií sa jej otvorili nové možnosti. V krátkom čase začala pracovať v rodnom Kalispelli ako učiteľka dejín na strednej škole Flathead High School. V tomto čase už druhá svetová vojna zúrila v Európe, naďalej však zostávala pre Američanov na prvý pohľad veľmi vzdialená. Keď však v decembri roku 1941 letectvo japonského cisárstva napadlo Pearl Harbor, v okamihu sa pre mnohých celá situácia zmenila. USA sa ocitli vo vojne, preto každého zdravého a schopného človeka vlasť potrebovala na svoju obranu. Práve tento útok urýchlil formovanie ženských armádnych pomocných zborov. Prezident Roosevelt podpísal 15. mája 1942 dôležitý dokument, ktorým sa tieto zbory zrodili. V nasledujúcich mesiacoch odvodové stanice zverejnili kritériá, ktoré museli ženy spĺňať, pokiaľ chceli dobrovoľne vstúpiť do armády. Postupne boli vytvárané výcvikové strediská po celej krajine, v ktorých ženy absolvovali 6 - 8 týždňový základný vojenský výcvik. Bola to veľká príležitosť pomôcť vlasti, možno aj príležitosť pomôcť vlasti túto ničivú vojnu vyhrať. Na Helen urobil veľký dojem náborový letáčik, na ktorom bolo veľkým písmom napísané "Ideme tam, kde nás je najviac potreba!". Tento nápis bol doplnený fotografiou mladej ženy, ktorá v uniforme vyzerala veľmi vážne, nebojácne a odhodlane. A tak, presne rok po japonskom útoku na Pearl Harbor, sa Helen rozhodla, že už nie je na čo čakať. Zanechala svoju prácu učiteľky a vstúpila do ženských armádnych pomocných zborov. V krátkom čase obdržala rozkaz, podľa ktorého sa mala 5. januára hlásiť v prvom existujúcom výcvikovom stredisku vo Fort Des Moines v Iowe. Tu Helen absolvovala šesťtýždňový vojenský výcvik, po ktorom ostala vo výcvikovom stredisku, kde mala za úlohu pripravovať prichádzajúce kadetky na službu v armáde. V júli 1943 dorazil do Londýna prvý batalión ženských zborov. Medzi nimi bola aj Helen, pre ktorú sa začalo dobrodružstvo, ktoré jej malo navždy zmeniť život...

**Susanne Uland**

Susanne ULAND sa narodila 10. júla 1912 vo Washingtone, v meste Tacoma, ako Susanne Albert nemeckým prisťahovalcom. Jej rodičia John Albert a Helena Albert mali tri deti: Martina, Jane, Susanne a pracovali na miestnej píle Weyerhauser. Ako najmladšia dcéra navštevovala Elementary school, ako aj jej súrodenci. Neskôr pokračovala v štúdiu na Lincoln High School, druhou najstaršou strednou školou v Tacome. Ku koncu štúdií prišla Veľká hospodárska kríza, čo spôsobilo, že v decembri 1929 vypadla v tomto meste na mesiac elektrina. Na pomoc mestu, priplávala jedna z prvých lietadlových lodí USS Lexington (CV-2), aby svojím turbo-elektrickým pohonným systémom dodala mestu elektrinu. Toto Susanne tak zaujalo a aj ovplyvnilo, že sa po škole prihlásila do armády. A to do novootvoreného letiska Tacoma Field. Po základnom výcviku prešla do vojenskej kuchyne, kde sa zoznámila s Pvt. Danielom Ulandom, za ktorého sa 12.04.1932 vydala. Po čase sa narodil ich prvý syn William - 14.10.1933, a neskôr aj druhý syn Philip, 19.05.1939. Počas práce si robila pomocné kurzy aj na cukrárku. V máji 1942 sa dala preradiť do ženského armádneho pomocného zboru ( WAAC ) a zároveň postúpila vyššie v kantíne. Bola preradená do dôstojníckej jedálne, kde pôsobila aj v servise.

**Lucas Wurfl**

**Luigi Beermann**

**Martin Nash**

**Adam Zigo**

**Andrew Zimel**

**Andrew Brown**

**Tom Taylor**

**Thomas Gomez**

**Charles Leeray**

**Charles H. Audet**

**Mathew O´Connor**

**Elmo Knight**

**Polly Knight**

**Bob Steller**